CELEX: 52013PC0857
Language: et
Date: 2013-12-04
Title: Ettepanek: NÕUKOGU SOOVITUS praktika kvaliteediraamistiku kohta

|
			
		
		
		52013PC0857
		
			Ettepanek: NÕUKOGU SOOVITUS praktika kvaliteediraamistiku kohta /* COM/2013/0857 final - 2013/0431 (NLE) */
			
				
		
		
			
			   	SELETUSKIRI
1.           ETTEPANEKU TAUST
Viimase kahe kümnendi
jooksul on praktika muutunud noorte jaoks oluliseks kanaliks, mille kaudu
pääseda tööturule. Noorte tööturule toomise seisukohast on
esmatähtis edendada nende tööalast konkurentsivõimet ja tootlikkust. Kuigi praktika kasutamine on meie tööturgude jaoks üha
tavapärasem, kaasneb selle laiema levikuga kasvav mure ettenähtud õppesisu ja
töötingimuste pärast. Selleks, et praktika tõepoolest hõlbustaks
juurdepääs töökohtadele, peab see pakkuma kvaliteetset õppesisu ja korralikke
töötingimusi. Praktikast ei tohiks kujuneda tavatöö odav asendus. 
Pärast Euroopa Parlamendi[1] ja Euroopa Ülemkogu[2] korduvaid üleskutseid
esitas komisjon 2012. aasta detsembris noorte tööhõivepaketi,[3] millega seoses alustati
ka praktika kvaliteediraamistiku[4]
teemal sotsiaalpartneritega konsulteerimise teist etappi. Komisjoni asjaomastes konsultatsioonides[5] ning muudes uurimustes
ja uuringutes tuvastati terve rida probleeme, mis mõjutavad praegusel ajal
praktikat ELis. Probleemid on seotud eelkõige kahe valdkonnaga:
·        
ebapiisav õppesisu (st praktikandid peavad täitma
teenindava iseloomuga ülesandeid); ja 
·        
sobimatud töötingimused (pikk tööaeg, puudulik
kaitse tervise ja ohutusega seotud riskide või kutsealaste riskide suhtes,
väike või olematu töötasu/hüvitis, ebaselge õiguslik olukord, praktika
pikendatud kestus jne). 
Lisaks sellele osutasid sidusrühmad
probleemile, et suur hulk tasustamata või vähetasustatud praktikante võivad
takistada võrdset juurdepääsu[6]
töökohtadele ning tekitada olukorra, kus tasustatud töötajad asendatakse
praktikantidega[7].
Mõnikord ei ole praktikantidele selgelt öeldud, kas nad saavad töötasu või
hüvitist, või ei teavitata neid sellistest tööga seotud põhitingimustest nagu
tervise- ja õnnetusjuhtumikindlustus või puhkusetoetused.
Praktika õppesisu ja töötingimuste suurema
läbipaistvusega saab tagada tööturu tõhusama toimimise. Eurobaromeetri 2013.
aasta uuringus praktika kohta soovitatakse, et vabadest praktikakohtadest
teatamine ja reklaam peaks olema läbipaistvam.
Liikmesriikide õiguslik
raamistik üldiselt ja eelkõige eeskirjade rangus on eri liiki praktika ja
liikmesriikide puhul väga erinev. Mõnes liikmesriigis puudub praktika õiguslik
määratlus. Ehkki reguleerimise praegune killustatus ja
üldkasutatavate kvaliteedikriteeriumide puudumine on märkimisväärne, võib aga
ühise arusaamaga praktikast ja selle miinimumstandarditest aidata kujundada
liikmesriikide poliitikat ja reguleerimisviise. Tõenditest
ilmneb, et vaatamata üliõpilaste riikidevahelise liikuvuse väga kõrgele
tasemele (nt programm Erasmus) on piiriüleste praktikavõimaluste arv väga väike[8]. See tundub olevat
oluline käest lastud võimalus, millega saaks noorte tööpuudust vähendada
liikuvuse kaudu: piiriülese praktikaga saaks aidata noortel inimestel leida töökoht
teises liikmesriigis. Üleeuroopalise praktika
kvaliteediraamistikuga aitaks piiriüleste praktikavõimaluste senist väikest
arvu suurendada. See võimaldaks kõrvaldada ühe peamise takistuse
piiriülese liikuvuse, teabe puudumise ja õigusliku killustatuse valdkonnas.
Praktika kvaliteediraamistiku väljatöötamine on oluline ka seoses Euroopa
tööturuasutuste võrgustiku EURES laiendamisega praktikale, nagu nõudis Euroopa
Ülemkogu oma 2012. aasta juunikuu järeldustes[9].
Võttes arvesse noorte töötuse väga kõrget
taset mitmes liikmesriigis ja tulenevalt varasematest kohustustest, tegi
komisjon ettepaneku võtta vastu noortegarantii loomist käsitlev soovitus;[10] nõukogu võttis
kõnealuse soovituse vastu 22. aprillil 2013[11].
Soovituses palutakse liikmesriikidel tagada, et kõik kuni 25 aasta vanused
noored saaksid kvaliteetse töö-, õpingute jätkamise, õpipoisiõppe või
praktikapakkumise nelja kuu jooksul alates töötuks jäämisest või
formaalharidussüsteemist lahkumisest. Praktika kvaliteedinõuded on
soovituse tõhusa rakendamise seisukohast väga olulised. 
Eelnevat arvesse võttes püütakse käesoleva
nõukogu soovitust käsitleva ettepanekuga tagada, et praktikaga hõlbustataks haridussüsteemist
tööle üleminekut ning suurendataks seega noorte tööalast konkurentsivõimet.
Ettepanekuga nähakse ette suunised, mille alusel saab tagada kvaliteetse
õppesisu ja korralikud töötingimused. Lisaks käsitletakse ka seda, kuidas
komisjon ELi rahastamisraamistiku kaudu toetab liikmesriikide meetmeid heade
tavade vahetamise ja järelevalve valdkonnas. See hõlmab nn avatud turu
tingimustes toimuvat praktikat, st praktikat, mis on kokku lepitud praktikandi
ja praktika korraldaja (ettevõtja, mittetulundusühing või valitsusasutus) vahel
ilma kolmanda isiku kaasamiseta ja sooritatakse enamasti pärast õpingute lõppu
ja/või osana tööotsimisest. Kavandatud soovituses ei käsitleta praktikat, mis
moodustab akadeemilise ja/või erialase õppekava või kohustusliku kutsealase
koolituse (nt meditsiin, arhitektuur jne) osa. 
Ettepanekule on lisatud mõjuhinnang, kus esitatakse
sidusrühmadega konsulteerimise tulemused, käsitletakse üksikasjalikumalt
praktikaga seotud probleeme, arutletakse praktika puhul tekkivaid õigus- ja
subsidiaarsusega seotud küsimusi, ning esitatakse analüüs selle kohta, millised
on probleemide lahendamise võimalused.
2.           HUVITATUD ISIKUTEGA TOIMUNUD
KONSULTEERIMISE JA MÕJU HINDAMISE TULEMUSED
Avalik konsultatsioon 
Komisjon konsulteeris praktikaga seotud
küsimuste suhtes suure hulga erinevatele sidusrühmadega. Konsultatsiooni käigus
pakuti välja probleemide võimalikke lahendusi. 
Üldiselt toetasid komisjoni algatust 2012.
aasta aprillist juulini toimunud avaliku konsultatsiooni käigus nii
ametiühingud, vabaühendused, noorteorganisatsioonid, haridusasutused kui ka peaaegu
kõik üksikvastajad. Kuigi tööandjate organisatsioonid, kaubanduskojad ja
liikmesriigid üldiselt toetavad kõnealust algatust, siis sageli rõhutati
vajadust hoida raamistik piisavalt paindlik, et võtta arvesse siseriiklike
tavade mitmekesisust. 
Enamik vastajaid nõustus komisjoni analüüsiga
(kirjalik praktikaleping, selged eesmärgid ja õppesisu,[12] praktika piiratud
kestus, piisav sotsiaalkindlustuskaitse jne). Ettevõtjad ja mõned tööandjate
organisatsioonid väitsid, et töötasu ja sotsiaalkaitse teemad ei kuulu ELi
pädevusse.
Sotsiaalpartneritega konsulteerimine;
Sotsiaalpartneritega konsulteeriti praktika
kvaliteediraamistiku algatuse küsimuses kahes etapis ajavahemikus 2012. aasta
oktoobrist kuni 2013. aasta veebruarini. Sotsiaalpartnerid kinnitasid veelkord
oma seisukohti, mis nad võtsid avaliku konsultatsiooni käigus – ametiühingute
pool soovis tugevamini reguleeritud algatust ning tööandjate pool väljendas
muret paindlikkuse ja ettevõtjatele tekkiva koormuse üle. Sellele vaatamata ei
alustanud sotsiaalpartnerid läbirääkimisi ELi toimimise lepingu artikli 154
kohase võimaliku kokkuleppe üle. 
Tulenevalt sotsiaalpartnerite
läbirääkimistest, mille käigus võeti teatavaks komisjoni kavatsus teha
ettepanek võtta vastu nõukogu soovitus Euroopa praktika kvaliteediraamistiku
kohta, esitasid Euroopa Ametiühingute Konföderatsioon (ETUC), BUSINESSEUROPE,
Euroopa Käsitööettevõtjate ning Väikeste ja Keskmise Suurusega Ettevõtjate
Keskliit (UEAPME) ja Euroopa Riigiosalusega Ettevõtete Keskus (CEEP) 11. juunil
2013 noorte tööhõivet käsitlevate meetmete raamistiku. Sotsiaalpartnerid
kavandavad täiendavaid ühismeetmeid, mis on suunatud nõukogule ja Euroopa
Parlamendile ja mis põhinevad komisjoni peatselt esitataval ettepanekul võtta
vastu nõukogu soovitus Euroopa praktika kvaliteediraamistiku kohta.
Väikesed ja keskmise suurusega ettevõtted
(VKE)
2013. aasta märtsist juunini viidi läbi VKEde
test, et uurida tööandja seisukohast VKEde pakutava praktika kvaliteeti ja
hinnata praktika kvaliteediraamistikus võetavate võimalike meetmete kulusid,
mis on seotud nõuetele vastavusega. Uuringus osales kokku 914 VKEd. Testis
rõhutati, kui oluline on praktika selleks, et luua VKEdes uusi töökohti; enamus
küsitletutest (71,9 %), peavad praktikat võimaluseks, mis aitab valida ja
koolitada tulevasi töötajaid. Samuti kinnitati, et valdaval enamikul VKEdel
(10st 9) ei tekiks probleeme kavandatud kvaliteediaspektidega.
Praktikat käsitlev Eurobaromeetri uuring
2013. aasta mais korraldati Eurobaromeetri
uuring EL 27-s ja Horvaatias, et saada teada praktikavõimaluste kvaliteediga seotud
probleemidest. Kõnealust teemat käsitlevas esimene, kogu ELi hõlmav esindav
uuring 
·        
andis kinnitust selle kohta, kuivõrd levinud on
praktika: 46% uuringus osalenud 18–35aastastest oli sooritanud vähemalt ühe
praktika;
·        
näitas, et kolmest ühte praktikat peeti
ebapiisavaks kas töötingimuste (25% kõigist praktikatest) või õppesisu (18%)
või mõlema poolest;
·        
viis järeldusele, et väheste piiriüleste
praktikavõimaluste (9% kõigist praktikatest) peamine põhjus on teabe puudumine:
38% neist, kes oleks olnud huvitatud nimetatud praktikast, viitasid
ebapiisavale teabele teiste liikmesriikide praktikakorralduse kohta.
Eurobaromeetri uuringu tulemustel põhinevas
ökonomeetrilises analüüsis leiti märkimisväärne seos praktika kvaliteedi ja töö
saamise vahel. Teisisõnu – neil, kes olid lõpetanud standardist madalama
kvaliteediga praktika, oli oluliselt väiksem tõenäosus hiljem tööd leida.
Mõjuhinnang
Sotsiaalpartneritega konsulteerimise teise
etapi tulemustele lisati praktika kvaliteediga seotud probleeme käsitlev analüütiline
dokument,[13]
milles esitatakse võimalikud tegevuspoliitika meetmed. 
Kõnealust dokumenti täiendati 2013. aastal, et
koostada täiemahuline mõjuhinnang[14]
– lisati varem puudunud andmed praktikavõimaluste arvu ja kvaliteedi kohta ning
uued tõendid praktika kvaliteedi ja töö saamise võimaluste seotuse kohta. Mõjuhinnangus on esitatud ning analüüsitud
poliitikavalikuid, mille abil suurendada kvaliteetse praktika osakaalu,
eelkõige selle kaudu, et koostatakse parimate tavade standardid ning kutsutakse
tööandjaid üles mitte pakkuma standardist madalama kvaliteediga praktikat.
Samuti analüüsiti uusi ettepanekuid läbipaistvuse kohta, mis aitavad noortel
välja valida kvaliteetse praktikakoha.
Lisaks baasstsenaariumile
uuriti mõjuhinnangus nelja võimalust: 
·        
teavitava veebisaidi loomist;
·        
vabatahtlike kvaliteedimärkide kasutuselevõttu;
·        
ettepanekut nõukogu soovituse vastuvõtmiseks; ning
·        
ettepanekut direktiivi vastuvõtmiseks. 
Mõjuhinnangus jõuti
järeldusele, et kõige tulemuslikum, tõhusam ja proportsionaalsem võimalus oleks
komisjoni ettepanek võtta vastu nõukogu soovitus Euroopa praktika
kvaliteediraamistiku kohta, mille liikmesriigid peavad üle võtma siseriiklikku
tavasse ja/või siseriiklikku õigussüsteemi. 
Liikmesriikidel soovitatakse tagada, et
kirjaliku praktikalepingu sõlmimine tehakse kohustuslikuks. Lepingus peaks sisaldama teavet praktika õppeeesmärkide ja
töötingimuste ning töötasu/hüvitise maksmise kohta, ELi ja siseriiklike
õigusnormide alusel kohaldatavate õiguste ja kohustuste kohta ning praktika
kestuse kohta.
Lisanõuete kehtestamine läbipaistvuse suhtes
looks stiimulid praktika kvaliteedi tõstmiseks ja/või takistataks standardist
madalama kvaliteediga praktika pakkumist. 
Vastavalt eelistatud võimalusele tuleks vabu
praktikakohti käsitlevates teadetes märkida, kas praktika on tasustatud või
mitte, ning kui on, siis osutada töötasu/hüvitise suurus. Lisaks palutakse
praktika pakkujatel teada anda, kui suur on nende praktikantide osakaal,
kellele pakuti pärast praktika lõppu töölepingut.
3.           ETTEPANEKU ÕIGUSLIK KÜLG
Õiguslik alus
Käesoleva algatuse õigusliku aluse moodustavad
Euroopa Liidu toimimise lepingu artiklid 153, 166 ja 292. Vastavalt Euroopa
Liidu toimimise lepingu artiklile 292 võib nõukogu komisjoni ettepaneku põhjal
võtta vastu soovitusi ELi pädevusse kuuluvates valdkondades. 
Vastavalt Euroopa Liidu toimimise lepingu
artiklile 153 peab Euroopa Liit toetama ja täiendama liikmesriikide
tegevust muu hulgas valdkondades, mis hõlmavad töötingimusi, töötajate
sotsiaalkindlustust ja sotsiaalkaitset, tõrjutud isikute integreerimist
tööturule ja võitlust sotsiaalse tõrjutusega. Vastavalt Euroopa Kohtu
pretsedendiõigusele kuulub tasustatud praktika Euroopa Liidu toimimise lepingu
artikli 153 alla.
Õiguslikku alusesse lisati
ka Euroopa Liidu toimimise lepingu artikkel 166, et hõlmata ka tasustamata
praktika. Selle sätte kohaselt rakendab liit kutseõppepoliitikat, millega
toetatakse ja täiendatakse liikmesriikide meetmeid, samal ajal täiel määral
respekteerides liikmesriikide vastutust kutseõppe sisu ja korralduse eest. 
Seepärast kohaldatakse
Euroopa Liidu toimimise lepingu artikleid 153 või 166 vastavalt tasustatud või
tasustamata praktika suhtes.
Euroopa Liidu toimimise lepingu artikli 153
sätteid ei kohaldata palga suhtes vastavalt Euroopa Liidu toimimise lepingu
artikli 153 lõikele 5. Viimatinimetatud säte ei takista selliste probleemide
lahendamist, mis on seotud palkade läbipaistvusega, st ei ole vastuolus
soovitusega osutada kirjalikus praktikalepingus, kas praktika eest töötasu makstakse
või mitte.
Analoogiat võib leida muudest ELi
õigusaktidest, näiteks direktiivist 91/533/EMÜ (tööandja kohustuse kohta
teavitada töötajaid töölepingu või töösuhte tingimustest). Kõnealuse direktiivi
artiklis 2 on sätestatud, et: 
„1. Tööandja on kohustatud teavitama
töötajat ... töölepingu või töösuhte olulistest aspektidest.
2. ...osutatud teave peab hõlmama vähemalt
järgnevat:
h) põhipalk, muud palga osad ja see, kui
sageli palka, millele töötajal on õigus, makstakse ...”[15].
Ka ettepanekus, mis käsitleb direktiivi
kolmandate riikide kodanike kõrget kvalifikatsiooni nõudva töö eesmärgil riiki
sisenemise ja seal elamise tingimuste kohta,[16]
käsitletakse töötasu küsimust tööandja töölevõtukäskkirja või tööandjalt saadud
töölepingu elemendina.
ELi tööhõive- ja
hariduspoliitikas on kesksel kohal koolitus. See on ka Euroopa Liidu toimimise
lepingu artikli 45 kohaselt isikute vaba liikumise lahutamatu osa ja
aluslepinguga kaitstav põhivabadus. Võttes arvesse praktika piiriülest mõõdet,
ei ole ainuüksi üksikute liikmesriikide meetmetega võimalik saavutada
kavandatava algatuse eesmärke – parandada põhjalikult praktika kvaliteeti ELis.
Euroopa Liidu põhiõiguste
harta sisaldab ka mitmeid õigusi ja vabadusi, mis võivad olla olulised seoses
praktikaga võetavate edasiste meetmete jaoks, eelkõige artikkel 21
(diskrimineerimisest hoidumine), artikkel 29 (õigus kasutada
tööhõiveteenuseid), artikkel 31 (head ja õiglased töötingimused) ja artikkel 32
(keeld kasutada laste tööjõudu ja noorte töötajate kaitse tööl).
Subsidiaarsus
Subsidiaarsuse põhimõtet kohaldatakse ettepaneku selles osas, mis ei
kuulu liidu ainupädevusse. 
Seoses praktikaga on kogu
ELi hõlmaval lahendusel mitmeid eeliseid. 
(1)                   
Eri liikmesriikide erinevate asutuste vastuvõetud
või kavandatud kvaliteeti käsitlevates suunistes on üldiselt sarnaseid
elemente, mida võib pidada praktika kvaliteedi parandamise seisukohast
oluliseks. See lubab arvata, et praktika kvaliteedistandardite
kindlaksmääramine ei tohiks põhimõtteliselt erineda siseriiklike tavade või
kohaliku olukorra tõttu.
(2)                   
Kogu ELi hõlmav lahendus oleks kasulik
praktikantide liikuvuse seisukohast. Noortel oleks lihtsam nõustuda praktikaga
mõnes teises riigis, kui nad olemasolevate standardtavade või eeskirjade alusel
saaksid selgesti aru, mis neid ees ootab. 
(3)                   
Kogemused näitavad, et võttes arvesse
kooskõlastusprobleeme, toimub rahvusvaheliselt tunnustatud
kvaliteedistandardite kindlaksmääramise protsess kiiremini, kui seda
koordineerivad ja toetavad riigiasutustest suuremad struktuurid. 
Liikmesriigid võinuks iseseisvalt vastu võtta
meetmeid, millega parandada praktika kvaliteeti. Tegelikult on nad aga
korduvalt kutsunud komisjoni üles kehtestama praktika kvaliteediraamistikku (vt
muu hulgas Euroopa Ülemkogu kolm hiljutist järeldust: 2012. aasta detsember,
2013. aasta veebruar ja juuni). 
Erinevate reguleerivate raamistike tingimustes
oleks abiks ühine arusaam praktikast ja selle miinimumstandarditest. See aitaks
kujundada liikmesriikide regulatiivseid meetmeid, sest kavandatud standardid
tuleb kasutusele võtta liikmesriigi konkreetse regulatiivse meetme kaudu. Sel
viisil saaks EL konkreetselt toetada liikmesriike strateegia „Euroopa 2020”
tööhõivesuunise nr 8 täitmisel, st luua eelkõige „kavasid, mille eesmärk
on aidata noori ja neid, kes ei osale ei hariduses, koolituses ega tööl, esimese
töökoha leidmisel ja töökogemuste omandamisel või edasiõppimis- või
koolitusvõimaluste, sealhulgas õpipoisiõppe kohtade leidmisel, ning peaksid
noorte töötuks jäämise korral kiirelt sekkuma”. Märkimisväärse
regulatiivse killustatuse tingimustes saaks selle abil kõrvaldada ühe
piiriülese liikuvuse põhitakistustest – teabe puudumise, ning kõnealuse
soovituse alusel saaks tõhustada programmiga Erasmus+[17] ja EURESe[18] uute algatustega
võimaldatud toetust.
Proportsionaalsus
Nõukogu soovitus võimaldab
rangelt järgida proportsionaalsuse põhimõtet: need liikmesriigid, kelle
õigusnormid või õiguslikud tavad juba sisaldavad kavandatud kaitsemeetmeid ja
kvaliteedielemente, ei pea meetmeid võtma. Liikmesriikidel on ka vabadus
otsustada, kas on otstarbekas kehtestada siin välja pakutud praktika
kvaliteediraamistikust üksikasjalikumad sätted, eeskätt miinimumtasu küsimus,
mida praktika kvaliteediraamistikus ei käsitleta.
4.           MÕJU EELARVELE
Ei ole asjakohane.
5.           MUU TEAVE
Ei ole asjakohane.
2013/0431 (NLE)
Ettepanek:
NÕUKOGU SOOVITUS
praktika kvaliteediraamistiku kohta
EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artikleid 153, 166 ja 292,
võttes arvesse Euroopa Komisjoni ettepanekut
ning arvestades järgmist:
(1)       Kriis on eriti rängalt
tabanud noori. Viimastel aastatel on noorte töötuse määr mitmes liikmesriigis
jõudnud rekordiliselt kõrgele, ilma et lühiajalises perspektiivis oleks
mingitki vähenemise märki. Noorte tööturule toomise seisukohast on esmatähtis
edendada nende tööalast konkurentsivõimet ja tootlikkust. 
(2)       Sujuv üleminek hariduse
omandamiselt tööellu on otsustava tähtsusega, et parandada noorte võimalusi
tööturul. Noorte hariduse parandamine ja nende tööellu ülemineku lihtsustamine
on vajalik selleks, et saavutada strateegia „Euroopa 2020” peamine eesmärk –
jõuda 2020. aastaks 20–64aastaste 75 %-lise tööhõiveni. Strateegia
„Euroopa 2020” tööhõivesuunises nr 8 kutsutakse liikmesriike üles rakendama „kavasid,
mille eesmärk on aidata noori ja neid, kes ei osale ei hariduses, koolituses
ega tööl, esimese töökoha leidmisel ja töökogemuste omandamisel või
edasiõppimis- või koolitusvõimaluste, sealhulgas õpipoisiõppe kohtade
leidmisel, ning peaksid noorte töötuks jäämise korral kiirelt sekkuma”[19].
(3)       Viimase kahe kümnendi jooksul
on praktika muutunud noorte jaoks oluliseks kanaliks, mille kaudu pääseda
tööturule.
(4)       Kui tavapärane töökoht,
eeskätt tavaliselt noortele pakutav algastme ametikoht, asendatakse praktikaga,
eelkõige korduvate praktikaperioodidega, toob see kaasa sotsiaal-majanduslikud
kulud. Halva kvaliteediga praktika – eelkõige vähese õppesisuga – ei aita
oluliselt tootlikkust suurendada ega kanna endas positiivset signaali.
Sotsiaalkulud kaasnevad ka tasustamata praktikaga, mis võib piirata ebasoodsast
keskkonnast pärit noorte karjäärivõimalusi.
(5)       Leidub tõendeid selle kohta,
et on olemas seos praktika kvaliteedi ja töö saamise vahel. See, mil määral
praktika hõlbustab üleminekut tööellu, sõltub praktika kvaliteedist, s.t selle
õppesisust ja töötingimustest. Kvaliteetne praktika toob kaasa otsese kasu
tootlikkuse paranemise näol, aitab paremini sobitada pakkumist ja nõudlust
tööjõuturul ning edendada liikuvust, vähendades eelkõige nii ettevõtjate kui ka
noorte kulusid seoses otsingute ja tööoskuste vastavusega.
(6)       Nõukogu soovituses
noortegarantii loomise kohta[20]
palutakse liikmesriikidel tagada, et kuni 25 aasta vanused noored saaksid
kvaliteetse töö-, õpingute jätkamise, õpipoisiõppe või praktikapakkumise nelja
kuu jooksul alates töötuks jäämisest või formaalharidussüsteemist lahkumisest. 
(7)       Eri uuringutest ja
uurimustest on ilmnenud, et suur osa praktikapakkumistest on seotud
kvaliteediprobleemidega. Eelkõige puudutab see niisugust praktikat, mille puhul
haridus- või koolitusasutus ei ole otseselt vastutav praktika õppesisu ja
töötingimuste eest (nn avatud turu tingimustes toimuv praktika). 
(8)       Tõenditest nähtub, et suur
osa praktikantidest peab täitma piisava õppesisuta teenindava iseloomuga
ülesandeid. Kvaliteetsel praktikal peab olema kindel ja tugev õppesisu. Selleks
tuleb eelkõige kindlaks määrata, millised konkreetsed oskused peab praktikant
omandama, kuidas teda juhendatakse ja nõustatakse ning kuidas jälgitakse tema
arengut. 
(9)       Probleeme on tuvastatud ka
seoses töötingimustega: näiteks pikk tööpäev, sotsiaalkindlustuskaitse
puudumine, tervise ja ohutusega seotud riskid või kutsealased riskid, vähene
töötasu või töötamine mitte mingit töötasu ja/või hüvitist saamata, ebaselgus
kohaldatava õiguskorra suhtes ning praktika pikendatud kestus.
(10)     Praegu on praktika Euroopa
Liidu eri paigus reguleeritud väga erineval viisil. Kui eeskirjad on olemas,
siis on nendega reguleeritud eri kvaliteedielemente või ette nähtud eri
rakendustavad, samal ajal kui mõnes liikmesriigis ja sektoris on praktika
endiselt suures osas reguleerimata. Suur osa praktika pakkujatest kasutab
praktikante odava või isegi tasustamata tööjõuna, mis on sageli tingitud
reguleeriva raamistiku või instrumendi puudumisest või asjaolust, et praktika
töötingimused ja õppesisu ei ole esitatud läbipaistvalt. 
(11)     Praktika
kvaliteediraamistikuga toetatakse praktika töötingimuste ja õppesisu
parandamist. Praktika kvaliteediraamistiku peamise osa moodustab sellise
kirjaliku praktikalepingu sõlmimine, milles on sätestatud praktika hariduslikud
eesmärgid, korralikud töötingimused, praktikantide õigused ja kohustused ning
praktika mõistlik kestus.
(12)     Üks halva kvaliteediga
praktika põhjustest on ebapiisav teave – praktika puhul on see tunduvalt
levinum kui tavapärase töösuhte puhul. Kui praktikakohti käsitlevate teadete ja
reklaami suhtes kehtestataks rangemad läbipaistvusnõuded, aitaks see parandada
töötingimusi ja soodustada piiriülest liikuvust.
(13)     Sotsiaalpartneritel on täita
tähtis osa koolituspoliitika ja -programmide väljatöötamises, rakendamises ja järelevalves.
Sotsiaalpartnerid ja asjaomased asutused võiksid teha koostööd selle nimel, et
pakkuda noortele suunatud teavet olemasolevate karjäärivõimaluste ja tööturul
vajaminevate oskuste, samuti praktikantide õiguste ja kohustuste kohta. Lisaks
sellele saavad sotsiaalpartnerid aidata lihtsustada praktika
kvaliteediraamistiku rakendamist sellega, et töötatakse välja ja tehakse
kättesaadavaks lihtne ja kokkuvõtlik praktikalepingu näidis, mis sobiks
eelkõige kasutamiseks mikroettevõtetes ja vastaks nende konkreetsetele
vajadustele. Sotsiaalpartnerid märkisid 2013. aasta juulis vastuvõetud noorte
tööhõivet käsitlevate meetmete raamistikus, et komisjoni kavatseb esitada
ettepaneku võtta vastu nõukogu soovitus Euroopa praktika kvaliteediraamistiku
kohta ning teatasid, et toetavad meetmeid, mida liikmesriigid võtavad praktika
kvaliteedi parandamiseks.
(14)     Üks ülesannetest on suurendada
praktikantide piiriülest õpirännet liidus, et aidata edendada üleeuroopaliselt
toimivat tööturgu. Erinevused olemasolevates eeskirjades takistavad
praktikantide piiriülese liikuvuse arengut. Lisaks sellele on mõnel juhul
leitud, et praktikantide piiriülese liikuvuse halduslikud ja õiguslikud
takistused mõjutavad mitmeid vastuvõtvaid liikmesriike. Praktika
kvaliteediraamistikuga hõlbustatakse juurdepääsu piirülestele
praktikavõimalustele sel viisil, et pakutakse standardeid ja suuniseid, mida
praktika korraldamisel aluseks võtta.
(15)     Praktika kvaliteediraamistiku
väljatöötamine suurendab läbipaistvust. Lisaks toetatakse sellega EURESe
võrgustiku kasutuse laienemist praktikale, lihtsustades sel viisi liikuvust
ning aidates tugevdada programmiga Erasmus+ ettenähtud toetust praktikantide
liikuvusele.
(16)     Liikmesriikide programmid,
mille kaudu edendatakse ja pakutakse noortele praktikat, võivad saada rahalist
toetust Euroopa fondidest. Lisaks toetatakse noortegarantii raames noorte
tööhõive algatusega praktikat, mis on suunatud noortele, kes on pärit
sellistest Euroopa Liidu piirkondadest, kus noorte tööpuuduse tase on kõige
kõrgem. Toetust kaasrahastatakse Euroopa Sotsiaalfondist (ESF)
programmiperioodil 2014–2020. Nii Euroopa Sotsiaalfondi kui ka noorte tööhõive
algatuse vahendeid võib kasutada selleks, et suurendada liikmesriikide
praktikasüsteemide arvu ja parandada nende kvaliteeti. ESFi ja noorte
tööhõivealgatuse vahenditest võib osaliselt katta ka võimalikke praktikaga
seotud kulusid, sealhulgas teatavatel tingimustel maksta osa praktikatasust.
Lisaks võib nendest allikatest katta ka muid koolituskulusid, mida noored
kasutavad väljaspool oma praktikat, näiteks osalemine keelekursustel.
(17)     Komisjon on algatanud Euroopa
Sotsiaalfondi tehnilise abi eritoetusprogrammi, et aidata liikmesriikidel ESFi
toel töötada välja praktikakavasid. Kõnealuse ESFi tehnilise abi
eritoetusprogrammi alusel antakse strateegilist, operatiivset ja poliitilist
nõu sellistele riiklikele ja piirkondlikele ametiasutustele, kes kaaluvad uute
praktikakavade loomist või olemasolevate kavade ajakohastamist. 
(18)     Nõukogu 2011. aasta mai
resolutsioonis noorte tööhõive teemalise struktureeritud dialoogi kohta
märgiti, et „soovitav on luua kutsepraktika kvaliteediraamistik, et tagada
sellise kogemuse hariduslik väärtus”.
(19)     Nõukogu 2011. aasta juuni
järeldustes „Noorte tööhõive edendamine Euroopa 2020. aasta strateegia
eesmärkide saavutamiseks” kutsus komisjoni üles „andma suuniseid tingimuste
kohta kvaliteetse praktika jaoks praktika kvaliteediraamistiku kaudu”[21].
(20)     2012. aasta juunis kutsus
Euroopa Parlament oma resolutsioonis „Töövõimalusterohke majanduse taastumine”[22] komisjoni üles esitama
võimalikult kiiresti ettepanek võtta vastu nõukogu soovitus praktika
kvaliteediraamistiku kohta ning määrata kindlaks „miinimumstandardid, mis
toetavad kvaliteetsete praktikavõimaluste pakkumist ja kasutamist”.
(21)     2012. aasta juunis toimunud
Euroopa Ülemkogul kutsuti komisjoni üles uurima võimalust laiendada EURESe
portaali kasutamist nii, et see hõlmaks ka praktikat[23].
(22)     Euroopa Ülemkogu 2012. aasta
detsembri järeldustes kutsuti komisjoni üles „viima kiiresti lõpule töö praktika
kvaliteediraamistikuga”.
(23)     Komisjon alustas 2012. aasta
detsembris noorte tööhõive paketi raames sotsiaalpartneritega konsultatsiooni
praktika kvaliteediraamistiku üle. ELi sotsiaalpartnerid teatasid oma vastustes
komisjonile, et nad ei kavatse alustada läbirääkimisi eraldiseisva kokkuleppe
sõlmimiseks Euroopa Liidu toimimise lepingu artikli 154 alusel[24]. 
(24)     2013. aasta juunis kinnitas
Euroopa Ülemkogu veelkord, et „praktika kvaliteediraamistik tuleks kasutusele
võtta 2014. aasta alguses”.
(25)     Kvaliteediraamistik on oluline
võrdlusalus, mis aitab välja selgitada kvaliteetsed praktikapakkumised, nagu on
ette nähtud nõukogu soovitusega noortegarantii loomise kohta.
(26)     2013. aasta majanduskasvu
analüüsi[25]
kohaselt on see „oluline, et lihtsustada üleminekut koolist tööle, eelkõige
suurendades kvaliteetse praktika ja õpipoisiõppe kättesaadavust.”
(27)     Käesolevas soovituses
mõistetakse praktika all ilma kolmanda isiku kaasamiseta toimuvat ajaliselt
piiratud tööpraktikat, mis hõlmab ka õpet, et omandada praktilisi kogemusi enne
ametlikku tööleasumist (nn avatud turu tingimustes toimuv praktika). 
(28)     Käesolev soovitus peaks
hõlmama igasugust nn avatud turu tingimustes toimuvat tasustatud või
tasustamata praktikat.
(29)     Käesoleva soovitusega ei ole
hõlmatud tööpraktika, mis on akadeemilise õppekava, formaalharidus- või
kutseõppekursuse osa. Käesoleva soovitusega ei ole hõlmatud praktika, mille
sisu on reguleeritud siseriikliku õigusega ning mille täitmine on akadeemilise
kraadi või konkreetse kutseala (nt meditsiin, arhitektuur jne) omandamise nõue,
SOOVITAB LIIKMESRIIKIDEL:
(1)                   
parandada praktika kvaliteeti eelkõige seoses
õppesisu ja töötingimustega, eesmärgiga lihtsustada noorte üleminekut
haridussüsteemist tööellu, ning võtta oma õigusnormidesse või siseriiklikku
tavasse üle järgmised praktika kvaliteediraamistiku põhimõtted:           

Kirjaliku praktikalepingu sõlmimine
(2)                   
nõuda, et praktika aluseks on kirjalik leping, mis
on sõlmitud enne praktika algust praktikandi ja praktika pakkuja vahel; 
(3)                   
tagada, et praktikalepingus on märgitud
hariduslikud eesmärgid, töötingimused, asjaolu, kas praktika pakkuja maksab
praktikandile töötasu või hüvitist, lepinguosaliste õigused ja kohustused
vastavalt kohaldatavale ELi ja siseriiklikule õigusele, samuti praktika kestus,
nagu on osutatud soovitustes 4–12;

Õppe-eesmärgid
(4)                   
edendada õppe-eesmärkidega seotud parimaid tavasid,
et aidata noortel omandada praktilisi kogemusi ja vajalikke oskusi;
praktikandile tuleks anda ülesanded, millega oleks võimalik neid eesmärke
saavutada;
(5)                   
kutsuma praktika pakkujaid üles määrama
praktikandile juhendaja, kes juhendab praktikanti määratud ülesannete täitmisel
ning jälgib ta arengut;

Töötingimused
(6)                   
tagada, et järgitakse praktikantide õigusi
vastavalt kohaldatavatele ELi ja siseriiklikele õigusaktidele, täidetakse
töötingimusi puudutavad sätted, sh maksimaalse nädalase tööaja suhtes
kohaldatavad piirangud, igapäevased ja –nädalased minimaalsed puhkeajad ning
minimaalse puhkuse nõuded;
(7)                   
nõuda, et praktika pakkujad selgitavad tervise- ja
õnnetusjuhtumikindlustuse ning haiguspuhkuse tingimusi;
(8)                   
tagada, et praktikalepingus selgitatakse, kas
makstakse töötasu ja/või hüvitist ning kui seda tehakse, siis osutatakse
töötasu ja/või hüvitise suurus;

Õigused ja kohustused
(9)                   
tagada, et praktikalepinguga nähakse ette praktikandi
ja praktika pakkuja õigused ja kohustused, sh selgitatakse vajaduse korral
praktika pakkuja strateegiat seoses konfidentsiaalsuse ja intellektuaalomandi
õigustega;
 
Mõistlik kestus 
(10)               
näha ette, et praktika mõistlik kestus ei tohi
reeglina olla pikem kui kuus kuud, välja arvatud juhul, kui pikem kestus on
nõuetekohaselt põhjendatud, näiteks töölevõtmisega seotud ettevõttesiseste
koolitusprogrammide või teises liikmesriigis toimuva praktika puhul;
(11)               
täpsustada asjaolusid ja tingimusi, mille alusel
võib praktikat pikendada või uuendada pärast seda, kui esialgse praktikalepingu
kehtivusaeg on lõppenud;
(12)               
soodustada tava, mille kohaselt praktikalepingus
sätestatakse, et praktikant või praktika pakkuja võib praktika lõpetada,
teatades sellest kirjalikult kaks nädalat ette;

Praktika nõuetekohane tunnustamine
(13)               
kutsuda praktika pakkujaid üles tunnistuse või
soovituskirjaga tõendama praktikandi teadmisi, oskusi ja pädevusi, mis ta on
omandatud praktika jooksul;

Läbipaistvusnõuded
(14)               
tagada, et praktika pakkujad lisavad oma
praktikakohtade kuulutustele ja reklaamile teabe praktikatingimuste kohta,
eelkõige selle kohta, kas töötasu ja/või hüvitist makstakse ning kas
sotsiaalkaitse on tagatud, ning tagada, et tööturuasutused kohaldavad
läbipaistvusnõudeid ja pakuvad asjakohast kutsealast nõustamist;

Sotsiaalpartnerid
(15)               
soodustada sotsiaalpartnerite aktiivset kaasamist
praktika kvaliteediraamistiku rakendamisse; 
Piiriülene praktika
(16)               
lihtsustada muu hulgas praktikantide piiriülest
liikuvust Euroopa Liidus, muutes selgemaks avatud turu tingimustes toimuva
praktikaga seotud siseriikliku õigusraamistiku ja kehtestades selged eeskirjad
teistest liikmesriikidest pärit praktikantide vastuvõtmise ja praktikantide
teise liikmesriiki saatmise kohta ning vähendades haldustoiminguid;
(17)               
soodustada laiendatud EURESe võrgustiku kasutamist
ja praktikat käsitleva teabe vahetust EURESe portaali kaudu ning innustada
tööturuasutusi EURESe portaali üles laadima vabade praktikakohtadega seotud
teavet;

Euroopa struktuuri- ja investeerimisfondide kasutamine
(18)               
kasutada järgmisel programmitöö perioodil 2014–2020
Euroopa Sotsiaalfondi, Euroopa Regionaalarengu Fondi ja vajaduse korral noorte
tööhõive algatust selleks, et suurendada praktikavõimaluste arvu ja parandada
praktika kvaliteeti, muu hulgas kõigi asjaomaste sidusrühmadega loodava tõhusa
partnerluse kaudu;

Praktika kvaliteediraamistiku rakendamine
(19)               
võtta praktika kvaliteediraamistik kasutusele
võimalikult kiiresti, kuid hiljemalt 2014. aasta lõpuks; 
(20)               
määrata kindlaks siseriiklik ametiasutus, kes vastutab
kvaliteediraamistiku rakendamise eest ja teavitab komisjoni sellest, kuidas
praktika kvaliteediraamistikku on rakendatud;
(21)               
edendada tööturuasutuste, haridusasutuste ja
praktika pakkujate kaasamist praktika kvaliteediraamistiku rakendamisse,

NING MÄRGIB, ET KOMISJON KAVATSEB:    

(22)               
edendada liikmesriikide, sotsiaalpartnerite ja
teiste sidusrühmade tihedat koostööd, eesmärgiga käesolev soovitus kiiresti
rakendada;
(23)               
jälgida praktika kvaliteediraamistiku rakendamist
käesoleva soovituse kohaselt ja analüüsida rakendatud strateegiate mõju;
(24)               
koostada liikmesriikide esitatud teabe põhjal
aruandeid käesoleva soovituse rakendamise kohta;
(25)               
teha koostööd liikmesriikide, sotsiaalpartnerite,
tööturuasutuste ning noorte- ja praktikantide organisatsioonidega, et edendada käesoleva
soovituse kasutamist;
(26)               
julgustada ja toetada liikmesriike, sh edendades
parimate tavade vahetamist liikmesriikide vahel, et programmiperioodiks
2014-2020 kasutada Euroopa Sotsiaalfondi ja Euroopa Regionaalarengu Fondi või
muid Euroopa fonde, et suurendada praktikavõimaluste arvu ja parandada praktika
kvaliteeti;
(27)               
jätkata jõupingutusi, et programmi Erasmus+ raames
suurendada piiriüleste praktikavõimaluste pakkumist;
(28)               
teha koostööd liikmesriikidega, et lisada
praktikaga seonduv EURESe võrgustikku ja luua spetsiaalne veebisait praktikaga
seotud siseriiklike õigusraamistike kohta.
Brüssel,
                                                                       Nõukogu
nimel
                                                                       eesistuja
[1]               COM(2012) 727 (final), 5.12.2012.
[2]               COM(2012) 728 (final), 5.12.2012.
[3]               EP 2009/2221 (INI), 6.7.2010 ja resolutsioon 2012/2647
(RSP).
[4]               Euroopa Ülemkogu 2012. aasta detsembri, 2013. aasta
veebruari ja juuni järeldused.
[5]               SWD(2012) 407 (final), 5.12.2012.
[6]               Vastavalt Ühendkuningriigi madala palga komisjoni (UK
Low Pay Commission) riiklikku miinimumpalka käsitlevale aruandele (2011) on
praktika tegelikult eeltingimuseks üha suurema hulga töökohtade puhul. 
[7]               Ühendkuningriigi madala palga komisjon viitab oma 2013.
aasta aruandes asjaolule, et „laialt levinud on miinimumpalga maksmata jätmine
selliste tööde eest, mis ilmselgelt kuuluvad tavatööde hulka”. 
[8]               2013. aasta Eurobaromeetri uuringust ilmnes, et üksnes
9% praktikatest toimus välismaal.
[9]               www.consilium.europa.eu/uedocs/cms_Data/docs/pressdata/en/ec/131388.pdf
[10]             COM(2012) 729 (final), 5.12.2012.
[11]             Nõukogu soovitus noortegarantii loomise kohta, 2013/C
120/01, 22.4.2013.
[12]             Muu hulgas võib õppesisu hõlmata sisseelamiskoolitust,
organisatsiooni töö ja sektorisiseste põhiprobleemide selget
selgitust/kirjeldust, ning sellise juhendaja (mentor) määramist, kes jälgib
praktikandi tööd ning juhendab teda.
[13]             SWD(2012) 407 (final), 5.12.2012.
[14]             SWD(2013) 495 (final), 4.12.2012.
[15]             Sama direktiivi artikliga 3 nõutakse, et teave esitatakse
töötajale kirjalikult hiljemalt kahe kuu möödudes tema tööleasumisest.
[16]             KOM(2010) 378 (lõplik), 13.7.2010.
[17]             Alates 1. jaanuarist 2014 on programm Erasmus+ Euroopa
Liidu rahastatav hariduse, koolituse, noorsootöö ja spordi uus programm.
Programmi Erasmus+ uues ühtlustatud struktuuris ühendatakse sektori praegused
rahastamisprogrammid, millega on hõlmatud elukestva õppe programmid (Comenius,
Leonardo, Erasmus, Grundtvig ja valdkondi läbivad programmid), programm
„Aktiivsed noored”, programmid Jean Monnet, Tempus ja Erasmus Mundus.
[18]             EURES on Euroopa Komisjoni ja liikmesriikide
tööturuasutuste vaheline koostöövõrgustik. EURESe portaali kaudu saavad
töötajad, tööandjad ning peatselt ka praktikandid ja praktika pakkujad teavet
kõikjal Euroopas pakutavate töökohtade ning praktika- ja õppimisvõimaluste
kohta.
[19]             Nõukogu otsus 2010/707/EL, 21. oktoober 2010,
liikmesriikide tööhõivepoliitika suuniste kohta.
[20]             Nõukogu soovitus noortegarantii loomise kohta, 2013/C
120/01, 22.4.2013.
[21]             Nõukogu järeldused 11838/11, 17.6.2011, „Noorte tööhõive
edendamine Euroopa 2020. aasta strateegia eesmärkide saavutamiseks”.
[22]             Euroopa Parlamendi resolutsioon 2012/2647(RSP).
[23]             EUCO 76/12, 28.–29. juuni 2012.
[24]             COM(2012) 727 (final), 11.12.2012.
[25]             COM(2013) 800 (final), 13.11.2013.